Prírodovedecká fakulta Univerzity Pavla Jozefa Šafárika v Košiciach

História

Prírodovedecká fakulta UPJŠ bola zriadená 8. februára 1963 vládnym uznesením č. 17/1963 Zb. Zásluhy na jej založení mal jej prvý dekan akademik Vladimír Hajko. Pri slávnostnom zahájení činnosti mala fakulta len prvý ročník s 54 poslucháčmi, ktorí začali študovať v Košiciach už v septembri 1962, keď Prírodovedecká fakulta Univerzity Komenského dislokovala do Košíc časť svojich študentov 1. ročníka, zapísaných do učiteľských kombinácií matematika-fyzika, fyzika-chémia a biológia-chémia. Po absolvovaní druhého ročníka sa desiati z týchto prvých študentov rozhodli pokračovať v jednoodborovom štúdiu fyziky a biológie. Tým boli položené základy jednoodborového zamerania.
Fakulta pri svojom založení v roku 1963 nemala ani jedného interného pracovníka. V tejto situácii pomohli Prírodovedeckej fakulte ostatné vysoké školy v Košiciach. Vďaka podpore Ministerstva školstva SR sa fakulta postupne personálne dobudovala. Jednotlivé pracoviská sa odborne vyprofilovali a vytvorili podmienky pre výchovno-vzdelávací proces. Na fakulte sa rozšírilo medziodborové štúdium a vytvorili sa podmienky pre nové interdisciplinárne odbory, akými sú teoretická kybernetika, biofyzika a biochémia.
Dôležitou udalosťou v živote fakulty bolo vytvorenie výpočtového strediska v roku 1967, na báze ktorého sa v roku 1973 vytvorila katedra výpočtovej techniky. Rozsiahly výskum fakulty stavial na tvorivej domácej a medzinárodnej spolupráci. V prvopočiatkoch bola významná spolupráca s Matematicko-fyzikálnou fakultou Karlovej univerzity v Prahe a Prírodovedeckou fakultou Univerzity Komenského v Bratislave.
Medzi absolventov fakulty patrí slovenský bridžista Tibor Menyhért. V rokoch  1982 – 1988 tu vyštudoval učiteľstvo všeobecno-vzdelávacích predmetov matematika - fyzika.

Súčasný stav

Fakulta má 6 ústavov: Ústav biologických a ekologických vied, Ústav fyzikálnych vied, Ústav chemických vied, Ústav informatiky, Ústav geografie a Ústav matematických vied.
V akademickom roku 2009/2010 bolo na fakulte akreditovaných na bakalárskom stupni 9 jednoodborových študijných programov a 36 medziodborových
študijných programov. Na magisterskom stupni bolo akreditovaných 24 študijných programov.  S výnimkou geografie, môžu absolventi pokračovať v štúdiu na treťom stupni spolu v 17 študijných programoch a získať titul PhD. Celkový počet študentov bol 1 379, z toho 825 na bakalárskom, 414 na magisterskom a 140 na doktorandskom stupni štúdia.
Fakulta výrazne rozšírila svoje aktivity vo vzťahu k verejnosti a vybudovala účelové pracovisko s názvom Centrum celoživotného vzdelávania (CCV), ktoré ponúka rôznorodé vzdelávacie programy programy a odbornú pomoc pre učiteľov, študentov, zamestnancov verejnej správy, firmy i jednotlivcov. Okrem iného sa fakulta prostredníctvom CCV úspešne zapája do projektov Európskeho Sociálneho fondu.
Na fakulte sa pravidelne organizujú rôzne vedecké semináre ako napríklad Prírodovedecká čajovňa, Seminár Ústavu informatiky a mnoho ďalších seminárov organizovaných ústavmi fakulty. 
Prostredníctvom Centra aplikovanej informatiky sa PF UPJŠ podieľa na vývoji a prevádzke Akademického informačného systému AiS2, ktorý je určený na podporu riadenie základných procesov vysokej školy - vzdelávania na všetkých troch stupňoch a vedy a výskumu. V súčasnosti je AiS2 implementovaný na 16 vysokých školách na Slovensku a k dispozícii ho má viac ako 100 000 študentov slovenských vysokých škôl, čo je viac ako 50 % všetkých vysokoškolských študentov na Slovensku.

Prírodovedecké dni

Dlhoročnou tradíciou na Prírodovedeckej fakulte UPJŠ sú takzvané Prírodovedecké dni, ktoré sa organizujú každý rok v letnom semestri. 
Úvodnou akciou je Ples prírodovedcov, ktorý sa začína konferenciou ŠtRK - ŠTudentská Recesistická Konferencia. Nasledujú rôzne akcie ako sú napríklad nočný pochod na Bankov, výlet na Alpinku, Študentská vedecká konferencia (ŠVK) či 24-hodinovka v basketbale.